Ankesagen mod en 28-årig mand fra Hobro er mandag begyndt ved Landsretten i Aalborg.

For godt et år siden blev en dengang 27-årig nordjysk mand kendt skyldig i at have til forsæt at ville begå manddrab ved et eller flere masseskyderier. Manden, der nu er fyldt 28 år, ankede afgørelsen til landsretten, hvorfor ankesagen mandag er begyndt ved Vestre Landsret i Aalborg, hvor den 28-årige nordjyde har anket sagen til frifindelse. Den 28-årig nordjyde er tiltalt for at have planlagt et eller flere masseskyderier i Nord- og Østjylland på en eller flere bestemte skoler og uddannelsesinstitutioner, som han i en periode både skulle have søgt indgående viden om samt været på flere rekognosceringsture på. Mandag kom det frem, at den 28-årige mand fra Himmerland fortsat nægter sig skyldig i forsøg på manddrab, ligesom han gjorde det i byretten i Aalborg tilbage i februar 2022. Anklagemyndigheden mener omvendt, at dommen fra byretten skal stadfæstes i landsretten. Hen over syv retsmøder skal ni nævninge samt en nævninge-suppleant og tre juridiske dommere vurdere sagen på ny og slå endeligt fast, om den 28-årige mand havde til hensigt at føre sine planer om et masseskyderi ud i livet, eller om det blot, som den tiltalte har forklaret i byretten, var en fantasi, der aldrig skulle være mere end det. Hør her, hvordan forsvarsadvokat Claus Bonnez forholder sig til sagen. V-day To næsten identiske manifester på henholdsvis 178 sider og 149 sider var i byretten i Aalborg en stor del af bevisførelsen fra anklagemyndigheden, hvor den 28-årige har skrevet detaljeret om sine planer for det, han kalder V-day (vengeance day, red.). V-day skulle være dagen for masseskyderiet, og den 28-årige havde sågar sat en dato for, hvornår det skulle ske. Mellem den 20. og 23. august 2018 ville han udføre sin massakre, skrev han i sit manifest. Heldigvis blev planerne ikke ført ud i livet i 2018, men den 28-årige tiltalte fortsatte efter den planlagte dato med at skrive og snakke om V-day. Det er specielt tiden efter august 2018, som anklagemyndigheden i landsretten har sat fokus på, hvor de mener, at den 28-årige ikke har lagt planerne bag sig, som han ellers selv forklarede i byretten. Det er vigtigt for sagen, fordi det ikke er strafbart at have tanker om at begå en forbrydelse, ligesom det heller ikke er strafbart at beslutte sig for at begå en forbrydelse uden at gøre det, og endelig kan man ikke blive straffet for frivilligt at have afstået fra at udføre en forbrydelse. Men anklagemyndighedens påstand er, at den tiltalte ikke selv har opgivet planen om at slå en eller flere ihjel, men blev forhindret, fordi han blev anholdt. Nye vidner indkaldt Under det første retsmøde i landsretten er der ikke kommet nævneværdige nye oplysninger frem i forhold til, da sagen blev ført i byretten, men nyt er det, at to nye vidner er blevet indkaldt i landsretten. Det ene vidne er anklagemyndighedens og det andet er forsvarerens. Det ene nye vidne er en ansat ved PET, som skal afgive vidneforklaring for lukkede døre, hvor hverken pressen eller den tiltalte må være til stede. Noget andet nyt er den 28-åriges udseende, der har ændret sig markant siden retssagen i byretten for knap et år siden. Han har ikke længere langt hår til skuldrene, men er i stedet blevet klippet korthåret, og hans sorte hættetrøje og lyse cowboybukser fra byretten er i landsretten byttet ud med lyseblå skjorte, sort pullover og mørke cowboybukser.